Лъахэр япэ ирагъэщ
Къэбэрдей-Балъкъэрым Егъэджэныгъэмрэ щIэныгъэмкIэ и министерствэмрэ республикэм и Эколого-биологическэ центрымрэ илъэс ещанэ хъуауэ зэгъусэу ирагъэкIуэкI «Си лъахэ» зыфIаща зэхьэзэхуэр.
Зэпеуэм и къалэн нэхъыщхьэр къыдэкIуэтей щIэблэм дыкъэзыухъуреихь дунейм пщIэ хуащIу, ар яхъумэн зэрыхуейр къагурыIуэу, экологием ехьэлIа щIэныгъэ лъабжьэ яIэу къэгъэтэджынырщ.
5 — 7-нэ классхэм щеджэ цIыкIухэр зыхэта мы зи чэзу зэпеуэр Iыхьэ зыбжанэу гуэшауэ екIуэкIащ: лъахэхутэ, лъэпкъ тхыдэ, ботаникэ, экологие, аптекэ щхъуантIэ.
Зэхьэзэхуэм и къудамэхэм ящыщ зы журналистикэм хухахащ. Мы IэщIагъэм дихьэх цIыкIухэм утыку ирахьащ дегугъуу зетхьэн, тхъумэн хуей ди щIыуэпсым, щIыналъэм ятеухуауэ ягъэхьэзыра тхыгъэ гъэщIэгъуэнхэр. «Си лъахэм» я зэфIэкI щагъэлъэгъуащ ди республикэм и къалэхэм, районхэм къикIа сабийхэм. Абы хэтащ щIыпIэ къэс и еджакIуэ нэхъыфIу пщIы бжыгъэхэр.
Жанхъуэт Зузэ.
